H. H. Holmes

Herman Webster Mudgett, ""Beast of Chicago", "the Devil in the White City", "the Torture Doctor"" (16. toukokuuta 1861 Gilmanton, New Hampshire – 7. toukokuuta 1896 Philadelphia, Pennsylvania), tunnetaan paremmin nimellä tohtori Henry Howard Holmes tai H.H. Holmes oli yhdysvaltalainen huijari, jota pidetään laajalti maan ensimmäisenä tunnettuna sarjamurhaajana.
Elämä.
Herman Mudgett syntyi varakkaaseen perheeseen ja osoitti merkkejä älykkyydestä jo varhain. Hän oli aina kiinnostunut lääketieteestä, ja hänen kerrotaan pyydystäneen eläimiä ja tehneen niille leikkauksia. Jotkut kertomukset hänen elämästään viittaavat jopa siihen, että hän tappoi lapsuuden leikkitoverinsa.
Koulutus.
Mudgett opiskeli lääketieteellisessä tiedekunnassa Michiganin yliopistossa, jossa hän oli keskinkertainen opiskelija. Hän opiskeli University of Vermontissa (1879–1880) ja University of Michiganissa (1882–1884). Keskinkertaisesta opintomenestyksestään huolimatta hän valmistui lääkäriksi kesäkuussa 1884. Vuonna 1884 hän melkein estyi valmistumasta, kun leskeksi jäänyt kampaaja syytti häntä väärästä avioliittolupauksesta.
Chicago ja murhat.
Vuonna 1886 Herman Mudgett muutti Chicagoon ja otti vastaan ​​​​apteekkarin työn nimellä "Dr. H.H. Holmes". Pian tämän jälkeen hän ilmeisesti alkoi tappaa ihmisiä varastaakseen heidän omaisuutensa. Holmes rakennutti Chicagon vuoden 1893 maailmannäyttelyalueen läheisyyteen hotellin, jossa väitettiin olleen kaasukammioita, holveja ja salaovia. Hotellissa, joka sijaitsi West 63rd Streetillä, hänen väitettiin murhanneen vuosina 1891–1894 jopa satoja uhreja, mutta todisteita tästä ei ole löytynyt. 
Chicagossa vuonna 1893 pidetyn maailmannäyttelyn aikana hän väitti vietelleensä ja murhanneensa useita naisia, tyypillisesti kihlautumalla heidän kanssaan ja tappamalla heidät saatuaan haltuunsa heidän elinikäiset säästönsä. Mudgett vaati myös työntekijöitään ottamaan henkivakuutuksia, joissa hän oli edunsaaja, jotta hän voisi periä rahaa tapettuaan nämä. Hän oli naimisissa neljä kertaa: Clara Loveringin ​(1878), Myrta Belknapin ​(1886), Minnie Williamsin ​(1893) ja Georgiana Yoken ​(1894) kanssa.
Vuonna 1893 Herman Mudgett pidätettiin vakuutuspetoksesta kotonaan syttyneen tulipalon jälkeen, mutta hänet vapautettiin pian. Sen jälkeen hän laati liittolaisensa Ben Pitezelin kanssa juonen huijatakseen vakuutusyhtiötä lavastamalla Pitezelin kuoleman. Ostettuaan 10 000 dollarin henkivakuutuksen Pitezel ja Mudgett matkustivat Coloradoon, Missouriin, New Yorkiin, Pennsylvaniaan, Tennesseehen ja Texasiin, missä he tekivät muita petoksia (matkan varrella Mudgett myös meni naimisiin). Palattuaan Missouriin Mudgett pidätettiin petoksesta ja vangittiin lyhyeksi aikaa St. Louisiin. Vankilassa ollessaan hän tapasi Marion Hedgepethin, ammattirikollisen, joka suostui auttamaan Mudgettia Pitezelin vakuutushankkeessa. Samaan aikaan Pitezel muutti Philadelphiaan ja avasi tekaistun patenttitoimiston keksijöiden huijaamiseksi. Vapauduttuaan vankilasta Mudgett matkusti Philadelphiaan ja tappoi Pitezelin. Sitten hän vakuutti Pitezelin lesken, joka oli ollut tietoinen miehensä osallisuudesta vakuutusjärjestelmään, että hänen miehensä oli yhä elossa, ja antoi myöhemmin hänelle 500 dollaria keräämistään rahoista.
Holmes oli ammatiltaan lääkäri, ja hän muun muassa myi monien uhriensa puhdistettuja luurankoja lääketieteen oppilaitoksiin. 
Tuomio.
Rangaistuksena hänet tuomittiin kuolemaan Benjamin Pitezelin murhasta, joka oli hänen rikoskumppaninsa useissa hänen rikoksissaan. Hän saattoi murhata myös Pitezelin viidestä lapsesta kolme, kolme rakastajattartaan ja yhden näistä lapsen sekä yhden rakastatajattarensa ystävän. Holmes tunnusti 27 murhaa, mutta mukana oli myös ihmisiä, jotka olivat todistettavasti elossa.
H. H. Holmes hirtettiin 7. toukokuuta 1896. Hänen niskansa ei katkennut ja hän kärsi hitaan kuoleman: hänet julistettiin kuolleeksi vasta 20 minuuttia luukun aukaisemisesta. Holmes pelkäsi, että hänen ruumiinsa leikeltäisiin kuoleman jälkeen tutkimustarkoituksessa, joten hän oli esittänyt viimeisenä toiveenaan, että hänet haudattaisiin betoniin valettuna. Pyyntöön suostuttiin: Holmesin arkku ja hauta täytettiin betonilla.
Elämäntarinansa hän ehti myydä 10 000 dollarilla Hearstin lehdenkustannusyhtiölle.